སྤྱིར་ན་བློ་སེང་ནི་མི་མང་གིས་ཐད་ཀར་གདམས་པའི་བཀའ་ཁྲི་གསུམ་པ་དང་༧གོང་ས་མཆོག་གིས་སྲིད་དབང་རྩིས་སྤྲོད་གནང་རྗེས་ཀྱི་བཀའ་ཁྲི་ཐོག་མ་དེ་མ་ཡིན་ཀྱང་།༧གོང་ས་མཆོག་གིས་རང་གི་སྲིད་དབང་མང་གཙོའི་ཀ་བ་གསུམ་ལ་གང་འོས་ཆ་བགོས་གནང་རྗེས་སུ།མི་མང་གིས་གདམས་པའི་བཀའ་འཁྲི་ཐོག་མ་ཡིན་སྟབས།དམིགས་གསལ་མཛད་སྒོ་བསྡུས་ཤིང་སྐབས་དེར།༧གོང་ས་མཆོག་གིས་སྟག་བྲག་རིན་པོ་ཆེ་ཡིས་ང་ལ་སྤྲད་པའི་སྲིད་དབང་དེ་དེ་རིང་མི་མང་གིས་གདམས་པའི་མགོ་འཁྲིད་བློ་བཟང་སེང་གེ་ལ་རྩིས་སྤྲད་ཡོད་གདའ་ཞེས་དང་།འདི་ཡང་༼རིང་ནས་སྙིང་དུ་གནག་པའི་འདོད་དོན༽ཞེས་པའི་ཆ་ཤས་ཤིག་རེད་ཅེས་གསུང་ཡོད་པ་རེད།དེའི་དོན་ནི་སྟག་བྲག་རིན་པོ་ཆེ་ཡིས་ང་ལ་སྤྲད་པའི་སྲིད་དབང་དེའི་ནང་གི་འཛིན་སྐྱོང་གི་དབང་ཆ་ནི།མི་མང་རང་གིས་གདམས་པའི་་མགོ་འཁྲིད་ལ་རྩིས་སྤྲོད་ཡོད་གདའ་ཞེས་དང་།མི་མང་གི་མགོ་འཁྲིད་མི་མང་རང་གིས་གདམས་ཐུབ་ཀྱི་ཡོད་པའི་མང་གཙོའི་སྤྱི་ཚོགས་ཤིག་ཏུ་གྱུར་དེ་ནི་༼རིང་ནས་སྙིང་དུ་གནག་པའི་འདོད་དོན༽ཞེས་པའི་ཆ་ཤས་ཤིག་ཡིན་པའི་དོན་རེད།འོན་ཀྱང་མང་ཤོས་མདོ་སྟོད་ཡིན་ལ་གོང་ས་མཆོག་ལ་བརྩི་བཀུར་བྱ་འདོད་མེད་པའི་མི་ཉུང་ཤས་ཤིག་གིས་ཚིག་དེ་དག་ས་བསྒྲགས་གནམ་བསྒྲགས་བྱས་ཤིང་།བོད་ཀྱི་རྒྱལ་བོ་བློ་བཟང་སེང་གེབོད་མི་ས་ཡ་དྲུག་གི་དཔོན་པོ།ཐ་ན་བློ་སེང་གི་པར་ལ་ཐང་ག་བཟོས་ནས་བློ་སེང་ལ་འབུལ་སོགས་བྱས་སྟབས།མིང་དང་གོ་ས་ལ་འདོད་རྔམ་ཆེ་བའི་བློ་སེང་རང་ལ་ཡང་གོང་ས་མཆོག་དང་ཚད་མཉམ་གི་འཕྲུལ་སྣང་སྐྱེས་ནས་བྱས་པ་ཞིག་ཡིན་རྒྱུ་རེད་སྙམ་མོ།།